钦定古今图书集成/方舆汇编/职方典/第1071卷 > 汀州府建置沿革考 府志
## 钦定古今图书集成/方舆汇编/职方典/第1071卷 > 汀州府建置沿革考 府志

本府

本秦闽中郡。晋制新罗县，属晋安郡。唐开元二十四年，开福、抚二州山洞，置汀州，领县三：长汀、黄连、龙岩。寻改临汀郡，后改黄建为宁化。乾元元年，复为汀州。初治新罗。大历四年，刺史陈剑迁治白石乡，即今州治。十二年，析龙岩县归漳州，以剑州之沙县来属。五代属王氏，继属南唐。晋开运三年，析沙县归剑州，领县二。宋太平兴国三年，属威武军。雍熙二年，属福建路。淳化五年，升上杭、武平二场并为县，领县四。元符元年，析长汀、宁化置清流县，领县五。绍兴二年，以莲城堡为县，领县六。元至元十五年，升为汀州路。明洪武元年，改为汀州府，属福建布政司，置汀州卫所。成化六年，以清流、明溪巡检司置归化，领县七。十四年，析上杭置永定，领县八。

皇清因之，附郭曰“长汀。”外七县，曰宁化、上杭、武平、清

流连城归化永定

长汀县：〈附郭。〉

本晋新罗地，初属晋安郡。唐开元于新罗故城东置长汀县，为汀州治所。大历中移白石乡。宋徙于衣锦乡。元、明仍旧。

皇清因之。

宁化县

本建州沙县地，初为黄连镇。唐开元中，从居民罗令纪请，升黄连县置州，后因属焉。天宝初，改宁化。宋、元、明仍旧。

皇清因之。

上杭县

本晋新罗地。唐为龙岩地，置太平场。宋淳化中，置上杭县，析长汀南境隶焉。初治语口市。乾道中，县令郑稷徙治来苏里。元、明仍旧。

皇清因之。

武平县

本晋新罗地。唐为龙岩地，置州，后以本州西南地为南安、武平二镇，隶长汀。五代时，王氏并南安为武平场。宋淳化五年，升为县，析长汀西南境益焉。元、明仍旧。

皇清因之。

清流县

本唐长汀、宁化二县地。旧有清流驿，宋元符间，提刑王祖道奏置县。绍定中废。元复，明仍旧。

皇清因之。

连城县

本长汀地，初置莲城堡。宋绍兴中，摄汀尉虞观奏置莲城县，郡守郑强复析长汀古田乡六团里益之。元改“莲” 为“连” ，明仍旧。

皇清因之。

归化县

本清流明溪镇地。明成化六年，府同知程熙以地当诸县之交，民梗难治，请于巡抚滕昭，奏析将乐、沙县、宁化、清流四县地，升为归化县。

皇清因之。

永定县

本上杭、溪南等地，距县远甚。成化十四年，土贼锺三等为乱，事平，巡抚高明奏析上杭、胜运、溪南、金丰、丰田、太平五里一十九啚置县。

皇清因之。